**Sagamiharan puukotukset** tapahtuivat kun veitsellä aseistautunut mies hyökkäsi vammaisten hoitolaitokseen Tokion lähistöllä Sagamiharassa, Japanissa 26. heinäkuuta 2016. Hyökkäyksessä kuoli 19 laitoksen asukasta. Lisäksi hyökkäyksessä loukkaantui 24 asukasta ja kaksi hoitajaa. Kyseessä oli Japanin suurin joukkosurma sitten toisen maailmansodan.

Motiivi
-------

Teon motiivi oli viha vammaisia kohtaan, ja tekijä Satoshi Uematsu oli kertonut halustaan tappaa vammaisia jo aikaisemmin. Poliisin mukaan tekijä oli sanonut heti kiinnioton yhteydessä, että vammaisten tulisi kadota eikä hoitoa vaativilla ihmisillä pitäisi olla ihmisoikeuksia.

Uematsu oltiin määrätty saman vuoden helmikuussa lyhyeksi aikaa pakkohoitoon sen jälkeen, kun hän oli kirjoittanut Japanin alahuoneen puhemiehelle kirjeen koskien eutanasian sallimista vammaisille ihmisille. Lisäksi hän kertoi kirjeessä olevansa valmis itse tappamaan vammaisia ja unelmoineensa yhteiskunnassa, jossa vammaiset henkilöt voitaisiin määrätä eutanasiaan holhoojan suostumuksella, koska vammaiset luovat Uematsun mukaan vain kärsimystä ja eutanasioiden toteuttaminen elvyttäisi taloutta estäen samalla kolmannen maailmansodan.

Sekä japanilainen että kansainvälinen lehdistö on nimittänyt tekoa vammaisiin kohdistuneeksi viharikokseksi.

Tapahtumien kulku
-----------------

Rikoksen tekijä Satoshi Uematsu murtautui Tsukui Yamayuri Enin hoivakotiin, jossa hän oli aiemmin työskennellyt, klo 2:10 aamuyöstä rikkomalla ikkunan. Tämän jälkeen hän alkoi tappamaan nukkumassa olleita hoivakodin asukkaita.

Poliisin mukaan hätäpuhelu hoitolaitoksesta tehtiin klo 2:30. Uematsu antautui poliisille ajettuaan Tsukuin poliisiasemalle klo 3:00. Hän toi mukaansa poliisiasemalle laukullisen veitsiä ja muita teräviä esineitä, jotka olivat teon jäljiltä verisiä.

Oikeudenkäynti ja jälkipyykki
-----------------------------

Uematsun oikeudenkäynti aloitettiin joulukuussa 2019. Hän esitti anteeksipyynnön uhrien omaisille, mutta sanoi, että vammaisten uhrien kuolemat olivat välttämättömiä. Hän myös sanoi, ettei odota kuolemanrangaistusta, koska hän ei ollut tehnyt mitään, mistä sellainen voitaisiin langettaa. Syyttäjä kuitenkin vaati kuolemantuomiota, koska teon julmuus ei sen mukaan jättänyt varaa armeliaisuuteen.

Hyökkäykseen syylliseksi todettu Uematsu tuomittiin kuolemaan maaliskuussa 2020.

Tsukui Yamayuri Enin hoivakoti purettiin muutamaa erillistä rakennusta lukuun ottamatta ja sen tilalle rakennettiin uusi hoivakoti. Se avasi ovensa heinäkuussa 2021 ja hoivakodin noin 120 asukasta muuttivat sinne takaisin tilapäismajoituksesta, joka sijaitsi Jokohaman alueella.

Lähteet
-------

1. 1 2 3  Tapiola, Paula: Japanin tappaja oli kertonut halustaan murhata vammaisia – määrättiin pakkohoitoon *Yle Uutiset*.  26.7.2016. Viitattu 26.7.2016.
2. ↑  Japan knife attack: 19 killed at care centre in Sagamihara *BBC News*.  26.7.2016. Viitattu 26.7.2016.
3. 1 2  Carly Findlay: Why did the mass murder of 19 disabled people in Japan barely rate? *The Sydney Morning Herald*.  2.8.2016. Viitattu 3.5.2022. (englanniksi)
4. 1 2  Japan knife attack: stabbing at care centre leaves 19 dead *the Guardian*.  26.7.2016. Viitattu 3.5.2022. (englanniksi)
5. ↑  Knife attack in Japan lays bare growing intolerance *Nikkei Asia*. Viitattu 3.5.2022. (englanniksi)
6. ↑  社説[障がい者施設殺傷兆候は幾つも出ていた | 社説] *沖縄タイムス＋プラス*.  27.7.2016. Viitattu 3.5.2022. (japaniksi)
7. ↑  ＜記者の目＞相模原殺傷事件＝須藤孝（政治部） *毎日新聞*.  2.8.2016. Viitattu 3.5.2022. (japaniksi)
8. ↑  Japan stabbings: Man 'set to admit' killing 19 disabled people in care home *Sky News*. Viitattu 3.5.2022. (englanniksi)
9. ↑  Prosecutors want death penalty for man accused of murdering 19 care home residents in Japan *CNA*.  Arkistoitu 30.7.2022. Viitattu 3.5.2022. (englanniksi)
10. ↑  Mäkelä, Katriina: Puukotti 19 ihmistä kuoliaaksi - japanilaismiehelle kuolemantuomio *Iltalehti*.  16.3.2020. Viitattu 16.3.2020.
11. ↑  Care home south of Tokyo where massacre took place in 2016 reopened *Mainichi Daily News*.  5.7.2021. Viitattu 3.5.2022. (englanniksi)